काठमाडौं । पर्सा जिल्लाको बीरगञ्ज महानगरपालिका वडा नं. १ छकपैयास्थित नेपालीभूमी मिचेर जंगे पिलर सारिएप्रति नेपाल तरुण दलले आपत्ति जनाएको छ । तरुण दलका महामन्त्री भूपेन्द्रजंग शाहीले विज्ञप्ति प्रकाशित गर्दै भारतीय पक्षबाट पटक-पटक भइरहेका यस्ता हर्कत तत्काल रोक्न सरकारसामु माग गरेका छन् । तरुण दलको विज्ञप्तिमा भनिएको छ-'भारतीय पक्षबाट नेपाली सिमा अतिक्रमण भएको घटनाले हामीलाई दुखित र आक्रोशित बनाएको छ । नेपालीभूमी मिचेर जंगे पिलर सारिएको घटनाप्रति हाम्रो गम्भीर आपत्ति छ ।'
तरुण दलले नेपाली सिमा र अस्मितामाथि गम्भीर चोट पुर्याउने उक्त कदमलाई तत्काल रोक्नु पर्ने माग राख्दै घटनाको सत्यतथ्य पत्ता लगाएर बारम्बार हुने सिमा अतिक्रमणको दीर्घकालीन समाधान निकाल्न सुझाएको छ । भारतीय पक्षबाट हुने अतिक्रमण बन्द नभए भूमी रक्षाका लागि जुनसुकै कदम चाल्न पनि तरुण दल बाध्य हुने महासचिव भुपेन्द्रजंग शाहीद्धारा जारी विज्ञप्तिमा भनिएको छ ।
बीरगंजको छपकैयास्थित करिव ५० बिघाभन्दा वढि नेपालीभूमी मिचेर जंगे पिलर सारिएपछि सर्वत्र विरोध भइरहेको छ । सो पिलर नेपाल, भारत संयुक्त सीमा सर्वेक्षण टोलीले दुवै देशको दशगजा क्षेत्रमा हराएका पिलर निर्माण र जीर्णको मर्मत गर्ने क्रममा नेपालीले भोगचलन गर्दै आएको भूमी एकाएक भारततर्फ पर्ने गरी नयाँ पिलर बनाएका हुन् । जसमा जंगे पिलर ३९१ को ३८ र ३९ तथा ३९२ को ७,८,९,१०,२७ र २८ नं. को सहायक पिलर नेपालतर्फ परेका छन् ।